
După furtuna cu tunete care a durat o săptămână, marţi, 16 martie 1999, a urmat “lovitura de trăznet”: “Toată lumea pleacă!” a declarat Franz Fisher, comisarul european pentru problemele agriculturii. Demisia colectivă a celor 20 de comisari europeni, decisă, potrivit preşedintelui Jacques Santer, “în unanimitate”, este un act fără precedent în destinul instituţiilor europene; şi, în mod paradoxal, o şansă pentru construcţia unei Europe unite. Până în acel moment rece, distantă şi necunoscută cetăţeanului, această tehnocraţie a intrat, brutal, în era responsabilităţii politice.

“Este ca în Infernul lui Dante: păcătoşii sunt vinovaţi în mod inegal. Ei aparţin diferitelor cercuri ale infernului. Dar toţi sunt torturaţi”. Cu această afirmaţie îndrăzneaţă, deputatul francez din Parlamentul european Jean-Louis Bourlanges (PPE, democrat-creştin) a scos la iveală, maşinăria infernală, care, în doi timpi, a aruncat la pământ “guvernul european”.

Edith Cresson a greşit, au considerat cei care au acuzat-o de “favoritism”; raportul lor este copleşitor. René Berthelot – dentistul din Châtellerault, prieten de douăzeci de ani şi fost prim-ministru francez – pe care l-a angajat la Bruxelles şi l-a plătit din fondurile comunitare, a furnizat “prestaţii vizibil insuficiente din punct de vedere cantitativ, calitativ şi ca pertinenţă”; totodată, s-a estimat că “există serioase prezumţii că acesta a fost, deseori, utilizat într-un mod care nu avea mare legătură cu activităţile europene ale comisarului”.

Dar, dincolo de afacerea Cresson, ceea ce se întâmplă este şi o lecţie de democraţie, pe care “înţelepţii” au vrut s-o dea comisarilor; câteva principii salutare, ca un rapel în cazul vaccinărilor. Regretând că “autorităţile politice au pierdut controlul asupra administraţiei pe care erau abilitate s-o gireze”, aceştia au subliniat faptul că “principiile de publicitate, de transparenţă şi de responsabilitate constituie însăşi baza democraţiei şi instrumentele care permit acesteia din urmă să funcţioneze normal”.

În spatele acestei zdruncinări a sistemului european, îşi fac apariţia patru noi fenomene şi desenează contururile, încă imprecise, ale unei Europe în criză de creştere, în căutarea unui echilibru care trebuie inventat.

1. Un Parlament european care se afirmă. Cu mai puţin de trei luni înainte de un scrutin care nu provoacă intrarea în transă a alegătorilor, eurodeputaţii, atât de des criticaţi pentru pasivitatea sau amatorismul lor, şi-au oferit o superbă operaţiune de “public relations”. Deja în luna ianuarie a anului trecut ameninţaseră Comisia cu un vot de cenzură respins, în cele din urmă, în majoritate. În schimbul acestui răgaz, ei au obţinut numirea comitetului celor cinci înţelepţi, destinaţi să facă lumină în ce priveşte frauda din cadrul Uniunii. Onoarea victoriei revine acestor deputaţi înverşunaţi. Aceştia sunt deputaţii ale căror grupuri cele mai importante – creştin-democrate şi socialiste – au “antrenat” prăbuşirea Comisiei. Consolidat prin Tratatul de la Maastricht, Parlamentul european – care şi-a sporit de atunci prerogativele – utilizează ameninţarea cu votul de cenzură şi vrea să aleagă viitorul preşedinte şi membrii Comisiei. Tratativele începute de conducătorii democraţi-creştini pentru a şi-i alătura pe deputaţii RPR şi pe conservatorii englezi în viitoarea legislatură, pentru ca grupul lor să fie cel mai puternic din Parlament, constituie o dovadă a acestei noi ambiţii. Până unde va ajunge ea ? “Parlamentului îi aparţine controlul bunei utilizări a fondurilor comunitare – pledează deputatul francez Hervé Fabre-Aubrespy. Trebuie examinat temeiul fiecărei politici”. Pentru a institui această legitimitate, deputaţii vor trebui să adopte, la rândul lor, regulile unei transparenţe – prea mult timp necunoscute – asemenea celei pe care o cer din partea Comisiei; şi să nu creadă, conform unor temeri care există, că publicul larg va “îngloba”, mereu, toate instituţiile de la Bruxelles în aceeaşi dezaprobare.

2. Către apariţia unei opinii publice europene. Afacerea Cresson a reprezentat primul “euroscandal” politic, versantul celuilalt euroscandal din anii ’90, economic – afacerea “vacii nebune” – în care Parlamentul a apărut în linia întâi. În ultimele luni, în acelaşi timp, deşi în grade diferite, opiniile europene au succedat în diferite ţări, dezvăluirilor apărute în ziare. Sala de presă a Comisiei de la Bruxelles, în care năvălesc, în fiecare zi, corespondenţi şi trimişi speciali de pe tot continentul, a devenit o formidabilă cameră de ecou mediatic, care nu are ca egal decât conferinţele de presă de la Casa Albă.

3. Scăderea influenţei guvernelor naţionale. Această Comisie a fost aleasă, în 1995, de către conducătorii guvernelor, având în frunte un preşedinte de anvergură limitată, Jacques Santer din Luxemburg. Demisia acesteia este o palmă la adresa guvernelor care au încercat s-o salveze. Nici la Bonn, nici la Paris nu se dorea o asemenea soluţie fatală în acest moment crucial al procesului de integrare. “La sfârşitul mandatului, eurodeputaţii sunt vampiri” – aşa a sunat opinia dezaprobatoare a lui Joschka Fischer, ministrul de externe german. Pe toată perioada crizei, Edith Cresson s-a prevalat de protecţia lui Jacques Chirac. Cu ce rezultat?

4. Sfârşitul Europei “ŕ la française”. Concepută, iniţial, ca o extensiune a puterii franceze, Uniunea Europeană s-a “scăldat”, de la început, într-o cultură administrativă şi de moravuri politice moştenite de la Paris. De altfel, eurocraţii mai trăiesc, încă, în ritmul orarelor Parisului. Dacă belgienii de la Bruxelles iau masa de prânz la ora 1230, funcţionarii europeni iau pauză la ora 13 şi îşi reiau activitatea la ora 15. Lăsând aceste aspecte minore deoparte, în mod esenţial, lărgirea Europei celor Doisprezece la Cincisprezece a făcut să apară şi să progreseze noi noţiuni al căror ecou este reprezentat de raportul înţelepţilor: transparenţa, arborată ca port-drapel, de către scandinavi; confuzia de interese – această “nenorocire” în viziune anglo-saxonă – imputată lui Edith Cresson; sfârşitul euromerta – potrivit termenului utilizat de deputatul François d’Aubert – această lege a tăcerii încălcată de către funcţionarul de origine olandeză Paul Van Buitenen, sursa numeroaselor dezvăluiri: pentru francezi, un “delator” care nu a respectat regulile ierarhice, pentru compatrioţii săi, un erou.

Imediat după anunţarea demisiei Comisiei, purtătorul de cuvânt al unui grup parlamentar mărturisea că evenimente le provocau “ameţeli”. Uluiţi de fantastica putere a instituţiei lor, unii eurodeputaţi se întrebau, atunci, în legătură cu această putere, dacă urmau să fie pentru o Europă a geniilor bune sau pentru una a ucenicilor vrăjitori.

 

 

Notă. În cadrul reuniunii la nivel înalt a Uniunii Europene, care s-a desfăşurat la 24-25 martie 1999 la Berlin, fostul premier italian, Romano Prodi, a fost desemnat drept noul preşedinte al Comisiei Europene, înlocuindu-l pe demisionarul Jacques Santer. Gerhard Schröder, a cărui ţară deţine în prezent preşedinţia Uniunii Europene, a apreciat că Prodi «este un om cu mare experienţă», care «corespunde pe deplin aşteptărilor summit-ului european», având în vedere îndeosebi «angajamentul său în favoarea reformelor». El a adăugat că Parlamentul European va trebui să confirme această numire «probabil în timpul sesiunii sale din aprilie».

 

ÎNCOTRO SE ÎNDREAPTĂ SCHRÖDER ?

	 
	Alain Louyot

	 
	Blandine Milcent

	 
	Corinne Lhaďk

	 
	Anne Vidal


A trecut foarte mult timp de când, un ministru francez de externe, pe nume Richelieu, jubila evocând “anarhia” care domnea de cealaltă parte a Rinului. Dar, joi, 11 martie 1999, în timp ce cancelarul Gerhard Schröder căuta să minimalizeze, cu o voce albă, intensitatea seismului politic care zgâlţâia, de câteva ore, Germania, întreg Vechiul Continent începuse să se agite. La Madrid, Roma sau Copenhaga, guvernanţii îşi mărturiseau, spontan, “neliniştea”, “preocuparea”, după demisia surpriză a lui Oskar Lafontaine din funcţiile sale de ministru de finanţe şi de preşedinte al Partidului Social-Democrat (SPD). Dar la Paris, tăcerea autorităţilor care refuză să comenteze oficial ştirea este şi mai elocventă pentru abisul de perplexitate în care aceasta îi face să plonjeze. Pentru că Franţa se regăseşte, de mai bine de patruzeci de ani – de pe vremea celor doi “naşi”, generalul de Gaulle şi Konrad Adenauer – angrenată în aventura construcţiei europene a unei «comunităţi de destin» împreună cu acest mare vecin german, cu care s-a luptat de trei ori în mai puţin de un secol.

Bineînţeles, în această relaţie strânsă şi, deci, propice metaforelor conjugale, «armonia nu este, deloc, prestabilită», după cum se exprima, în urmă cu câţiva ani, François Mitterand, într-un interviu acordat revistei L’Express. Dar de când la Bonn imprevizibilul Gerhard Schröder i-a succedat neînfricatului şi calmului Helmut Kohl, vechiul cuplu franco-german pare a-şi fi pierdut toată serenitatea. «Acest cuplu are la bază gestionarea inteligentă a divergenţelor şi voinţa de a le transforma în convergenţe pe termen lung. La ora actuală, această angajare profundă lipseşte. Este Republica de la Berlin pe cale să evolueze către o manieră mai naţională de a-şi administra interesele?», se întreabă Henrik Uterwedde, director adjunct al Institutului franco-german de la Ludwigsburg şi membru al SPD. De fapt, aceste îndoieli privind soliditatea angajării europene ale Germaniei lui Schröder redau imaginea primilor paşi, cel puţin ezitanţi, ai noii coaliţii “Roşii-Verzi” conduse de un cancelar aparent dezorientat.

«Franţa are de ce să se neliniştească, pentru că are ca vecină o ţară slăbită din punct de vedere politic, un guvern care încă nu s-a instalat. Ce vrea Germania? Este foarte dificil de stabilit, acum, acest lucru», constată Anne-Marie Le Gloannec, cercetător la Centrul de studii şi cercetări internaţionale (Cesi). La mai puţin de şase luni de la formarea unei echipe care nu a încetat să acumuleze deopotrivă, minciuni şi retrageri, cu două săptămâni înainte de întâlnirea la vârf crucială a celor Cincisprezece, la Berlin, în timp ce Germania asigură, până în luna iunie, delicata preşedinţie a Uniunii Europene, demisia spectaculoasă a lui Oskar Lafontaine, omul cel mai influent din SPD, confirmă, ca un tunet, extrema fragilitate a conducerii actuale. Or Franţa, ca şi Europa, are absolută nevoie de o Germanie stabilă şi bine condusă. 

Pe plan economic, în joc se află creşterea economică, pentru că Franţa şi Germania reprezintă, împreună, 55% din PIB în zona euro. Astăzi, Germania continuă să piardă teren, astfel încât performanţele economice franceze (+3,2% creştere în 1998) sunt superioare celor germane.

Pe plan diplomatic, credibilitatea şi viitorul construcţiei europene depind de buna funcţionare a tandemului franco-german; fără acesta, embrionul politicii externe comune ar fi murit demult. Căci între Bonn şi Paris, concertarea este permanentă. Astfel, prima întrevedere în străinătate pe care a trebuit s-o amâne Joschka Fischer, şeful diplomaţiei germane, chiar în ziua următoare demisiei colegului său Oskar Lafontaine, a fost un mic dejun de lucru privind situaţia din Kosovo cu omologul său Hubert Védrine. La fel, viitorul consiliu economic şi financiar franco-german (care se întruneşte de mai multe ori pe an), prevăzut pentru 23 martie 1999 la Aix-en-Provence, a fost amânat pentru o dată ulterioară.

Fără acest binom, Europa economică şi monetară (UEM) se va afla, din nou, într-o situaţie nelămurită. Semnat în februarie 1992, Tratatul de la Maastricht a fost negociat mai ales de echipe de funcţionari şi de experţi francezi şi germani. Datorită faptului că Elisabeth Guigou, Hubert Védrine (pe atunci la Elysée), Joachim Bitterlich (în vremea aceea la cancelarie) îşi telefonau zilnic sau îşi petreceau vacanţele împreună, cu familiile, integrarea europeană a progresat atât de mult la începutul anilor ’90. Datorită faptului că Jean-Claude Trichet, pe atunci director al Trezoreriei şi Hans Tietmeyer, în vremea aceea vicepreşedinte al Bundesbank au mărit numărul reuniunilor secrete, UEM a putut vedea lumina zilei. Mai recent, crearea Euro 11 – această reuniune neoficială a miniştrilor de finanţe din cele 11 ţări ale zonei euro – a fost oficial aprobată de către Consiliul european de la Luxemburg, în decembrie 1997, după încheierea unui acord franco-german în octombrie, în ciuda opoziţiei sălbatice a britanicilor, care nu suportau ideea înfiinţării unui club din care nu fac parte! Insularii perfizi nu au reuşit să tulbure soliditatea cuplului franco-german. În acea zi de decembrie 1997, la Luxemburg, Helmut Kohl chiar l-a rugat pe Dominique Strauss-Kahn să apere poziţia franco-germană în faţa ziariştilor, ceea ce l-a flatat pe ministru. Căci termenul “franco-germanul” din jargonul tehnocraţilor măguleşte, în mod agreabil, narcisismul francezilor; acesta le permite să exercite o putere pe care, numai ponderea economică sau diplomatică a Franţei n-ar face-o posibilă. Ce plăcere stimulativă de a decide printre “puternici”! Permanentele drumuri dus-întors de-o parte şi de cealaltă a Rinului sunt ritmate de o serie de întrevederi oficiale (întâlniri ale celor doi şefi de state, consiliu economic şi financiar) şi de o multitudine de contacte mai discrete. Miniştrii se întâlnesc de aproximativ două, trei ori pe lună, şi-şi telefonează pentru a vorbi despre euro, Europa, dar şi despre criza asiatică, ex – Iugoslavia sau ameninţarea irakiană. 

Dar de la venirea lui Schröder la putere, chiar dacă dialogul nu este întrerupt, înţelegerile între Bonn şi Paris sunt din ce în ce mai dificile. Un înalt funcţionar francez mărturiseşte: «Eram obişnuiţi să lucrăm cu oameni enervanţi, dar care ştiau ce doreau. Astăzi, ne petrecem timpul încercând să ghicim ce gândesc». Chiar în acest moment se pune întrebarea: care vor fi noile orientări pe care le va adopta cancelarul?

Două scenarii ar trebui avute în vedere şi, evident, francezii îl preferă pe primul cel mai optimist: Gerhard Schröder iese mare învingător din proba de forţă care-l opune, de ani de zile, lui Oskar Lafontaine. În ziua imediat următoare demisiei “fratelui” său inamic, cancelarul şi-a consolidat aparent poziţia: a preluat preşedinţia Partidului Social Democrat şi a plasat la finanţe un om care-i este apropiat, “palidul” Hans Eichel, ministru-preşedinte al Land-ului Hesse, pe care-l stimează, în ciuda eşecului recent al acestuia la alegerile regionale. Eichel este un om al compromisului, cu competenţe recunoscute de opoziţie, ceea ce se poate dovedi util în caz de schimbare a coaliţiei; un pragmatic discret, a cărui personalitate n-o va umbri pe cea a cancelarului. Debarasat, în sfârşit, de “cancelarul bis”, Lafontaine, Gerhard Schröder poate astfel dovedi că este adevăratul şef. El îşi va recentra politica sa economică pentru a veni în întâmpinarea intereselor patronatului şi a lua un viraj mai liberal. Confruntat cu hotărârea acestui cancelar întărit, SPD nu va avea altă soluţie decât să-şi treacă sub tăcere disensiunile; şi nu va mai avea nici motiv să schimbe partenerul coaliţiei. «De la problema nucleară la Codul cetăţeniei, toate punctele de fricţiune cu Verzii sunt deja depăşite – constată ironic un fruntaş al SPD; ar fi păcat să fie nevoie de reînceput totul cu un alt aliat politic». Astfel, Schröder va avea mână liberă pentru a guverna şi dacă ecologiştii, aflaţi la bază, sătui de a înghiţi bobârnace, vor sfârşi prin a se revolta, atunci cancelarul ar putea imediat să încerce o alianţă cu liberalii din FDP, respectiv să se unească cu creştin-democraţii din CDU – scenariu pronosticat şi salutat, în aceste zile, de Bursa din Frankfurt.

“Cancelarul caşmir”

Povestea pare, vai, prea frumoasă pentru a fi adevărată. Căci ar fi fost nevoie, pentru a fi adevărată, ca personajul principal să fi făcut, deja, dovada capacităţilor sale de a conduce!

Se impune, deci, un al doilea scenariu, mult mai pesimist. «Lafontaine era un element de integrare în cadrul SPD; reuşise să-i reunească pe toţi sub autoritatea sa. Cu Schröder va fi mult mai dificil», prevede un responsabil berlinez al SPD. Multă vreme antipatizat de social-democraţi, veşnic franctiror, actualul cancelar şi-a construit întotdeauna cariera sa politică împotriva aparatului partidului. De altfel, militanţii social-democraţi l-au ales drept candidat nu pentru că reprezenta idealul lor, ci pentru că era singurul care putea să-l învingă pe Helmut Kohl. În acest sens, tandemul Schröder-Lafontaine funcţionase perfect pentru a accede la cancelarie; primul plăcea ţării, în timp ce al doilea ţinea în mână SPD.

Astăzi, “outsider”-ul va reuşi, oare, să se impună, singur, în faţa stângii partidului? «I se va reproşa mult timp că l-a scos pe Lafontaine în afara jocului», estimează politologul Gesine Schwan de la Universitatea liberă din Berlin. “Cancelarul caşmir” – poreclă pe care o are de când s-a lăsat fotografiat, în costum de lux pentru revista Life Style – care preferă, în mod evident, talk-show-urile şi nu reuniunile comitetului director – va avea dificultăţi în a se face respectat de către tradiţionaliştii din SPD şi riscă să aibă de-a face, mereu, cu un partid turbulent. În flancul său stâng, aliatul ecologist este deja în mijlocul vâltorii. Verzii, care traversează în acest moment, o criză de identitate, au pierdut, prin Lafontaine, cel mai bun garant al alianţei lor cu SPD. «Altmosfera este vătămătoare», confirmă Renate Künast, şefa ecologiştilor berlinezi. Pe scurt, “cancelarul caşmir”, în ciuda demisiei rivalului său, apare în toată goliciunea. «De acum înainte nu va mai avea motive de scuze şi va trebui să-şi asume rezultatele nefaste ale şomajului – estimează Anne-Marie Le Gloannec. Va fi aşteptat la cotitură: îşi va putea impune ideile? Dar are el idei de impus?» Mai clar, va guverna, în fine, Gerhard Schröder? Căci până în prezent, referitor la toate marile probleme de care s-a ocupat, cancelarul german a lăsat partenerilor săi impresia de a face totul şi, în acelaşi timp, mai nimic.

«În problema nucleară, s-a înfipt, într-adevăr!» zâmbeşte maliţios un diplomat francez. În câteva săptămâni, Schröder şi-a schimbat efectiv radical poziţia, provocând indispoziţie şi iritare în Germania şi în străinătate. După ce acceptase un proiect de lege referitor la deşeurile nucleare, a revenit asupra punctului de vedere iniţial şi a sfârşit prin a abandona problema. La fel, reforma fiscală a guvernului german a suferit numeroase corecţii contradictorii.

Alt eşec: “pactul privind forţa de muncă”, care trebuie să determine patronatul şi sindicatele să ia, împreună, măsuri pentru a lupta împotriva şomajului. «Conducătorii întreprinderilor nu au încredere – estimează Philipp von Walderdorff de la Federaţia camerelor de comerţ şi industrie. Gerhard Schröder nu a ajuns încă să creeze un climat propice negocierilor». Iar pactul său privind forţa de muncă seamănă foarte bine, pentru moment, cu o cochilie goală, chiar dacă plecarea lui Lafontaine – oaia neagră a patronatului – este o mică şansă de a debloca situaţia.

În fine, decepţia privind Codul cetăţeniei. SPD şi Verzii voiau să renunţe, în mod curajos, la vechea lege a cetăţeniei germane, bazată pe dreptul sângelui, pentru a integra mai multe milioane de imigranţi. Dar, confruntaţi cu o campanie dusă de conservatorii din CDU şi ca urmare a eşecului social-democraţilor la alegerile regionale din Landul Hesse, Gerhard Schröder a trebuit să dea înapoi şi să se apropie de liberali în această problemă. 

Metoda Schröder nu a convins pe nimeni: mare pragmatic, el se comportă ca un manager care se bazează pe echipa sa pentru a avansa şi nu ca un cercetaş care-şi conduce trupele către un ideal politic. Adesea, scopul acţiunii sale se precizează de-abia pe parcursul drumului, evoluează, pentru ca apoi să se schimbe în totalitate, în funcţie de situaţia întâlnită. Mai precis, dacă Schröder are câteva convingeri, nu are viziune politică şi guvernează de pe o zi pe alta. Greu de ştiut unde se îndreaptă, pentru că el însuşi nu ştie. «El vrea un rezultat, dar nu este foarte grav dacă acest rezultat nu seamănă cu obiectivul fixat la început, spune Günter Verheugen, secretar de stat însărcinat cu probleme europene şi consilier al lui Schröder în timpul campaniei acestuia. Important este că sistemul funcţionează în consens». Deci, nu se obţine, niciodată, nimic.

Înainte de orice, un om de putere

«Am dorit să facem prea mult şi prea repede», pledează cancelarul pentru a justifica harababura din primele luni. «După şaisprezece ani petrecuţi în opoziţie, trebuie puţin timp înainte de a înţelege cum funcţionează maşina de guvernare», argumentează, la rândul lui, Günter Verheugen. De fapt, la cancelarie, coordonarea acţiunii guvernamentale lasă de dorit. Dar, dincolo de inevitabilele dificultăţi datorate rodajului unei noi echipe, motivele haosului trebuie căutate în altă parte. 

Dacă Gerhard Schröder a dat, până acum, impresia de a naviga în derivă, este, fără îndoială, din cauză că a visat prea mult la ziua în care va deveni cancelar. Odată ajuns în vârful ierarhiei statului, se pare că n-a mai ştiut ce să facă, ca şi când obsesia reuşitei sale personale ocultase realităţile funcţiei. Întreaga viaţă a fostului mic vânzător de porţelan povesteşte, într-adevăr, istoria unui om obsedat de voinţa de a parveni. Născut în 1944 – fiu al unui tată mort câteva zile mai târziu pe frontul de Est, în România şi al unei mame care a crescut singură cinci copii dintr-un salariu de femeie de servici - Schröder a avut parte de mizerie; la el în familie s-a trăit din ajutor social şi din mici slujbe. Studii? Nici nu se putea pune problema. Tânărul Gerhard părăseşte şcoala foarte repede pentru a intra în viaţa activă. Din această copilărie “ŕ la Zola” pe care o flutură adesea în chip de program, va păstra – spune el – un solid simţ al dreptăţii sociale, fără îndoială una din convingerile sale cele mai autentice. Se va pregăti pentru bacalaureat urmând cursuri serale, apoi va deveni avocat, în 1976. Pe atunci tânărul marxist purta păr lung şi jeans; era pacifist şi antinuclear şi milita la «Jusos», tinerii socialişti, al cărui preşedinte devine în 1978. Avocatul de stânga devine, treptat, burghez şi ajunge, în 1990, în “vârful” Land-ului Saxonia Inferioară.

Dar aceasta era numai o etapă pentru cel care, într-o seară, tânăr deputat la Bonn, după o recepţie “udată” din belşug, se agăţase de gardul cancelariei, zbierând: «Vreau să revin aici!». În 1994, Gerhard Schröder pierde alegerile primare din cadrul SPD: militanţii, care-l considerau prea de stânga (!) şi prea oportunist, îl preferă pe Rudolf Scharping – mai “şters” – drept candidat pentru cancelarie. Fostul marxist începe o campanie, cum a fost cea din Ruhr, de exemplu, încercând să-i convingă pe liderii locali ai SPD că este singurul în stare să modernizeze ţara; îşi creează un profil de “prieten al patronilor” (face parte din consiliul de supraveghere al Volkswagen, cea mai mare întreprindere din Saxonia Inferioară) şi apără teze extrem de liberale pe lângă comitetul director al partidului.

Nici de stânga, nici de dreapta, Gerhard Schröder vrea puterea. «Foarte prudent, nu îndrăznea să se imagineze chiar cancelar, pentru că-i era teamă de un eşec, mărturiseşte prietenul său Manfred Güllner, directorul institutului de sondaje Forsa. Nu este, deci, cu adevărat pregătit pentru funcţie». În seara rezultatului alegerilor, toată lumea descoperă un învingător care are aerul că nu înţelege prea bine ce i se întâmplă. «Am tremurat toată ziua» spune el simpatizanţilor, cu aerul celui care a intrat, din greşeală, la alt film. «I-au trebuit cel puţin şase săptămâni înainte de a realiza», confirmă astăzi Manfred Bissinger, redactor-şef al săptămânalului Die Woche şi apropiat al lui Schröder. Candidatul SPD nici măcar nu pregătise lista de 50 de nume pentru a-şi constitui echipa; astfel, nu se gândise la secretarii de stat din ministerul mediului, posturi strategice când e vorba de problema nucleară. De o prudenţă extremă, nu a abandonat preşedinţia Saxoniei Inferioare decât în momentul în care a fost ales definitiv cancelar de către deputaţii Bundestag-ului, ca şi cum soarta ar mai fi putut să-i joace o festă. Dificil, în aceste condiţii, să fii în situaţia de a improviza, odată ajuns la comandă …

Astăzi, căpitan unic la bord, va reuşi el să redreseze orientarea, să repună maşina germană în mişcare? Mulţi se îndoiesc. Şi totuşi, deşi aşa neliniştitoare, chiar prejudiciabilă cum ar fi pentru construcţia europeană o paralizie prelungită a puterii de cealaltă parte a Rinului, criza politică devenită vizibilă, dezvăluită prin plecarea lui Oskar Lafontaine, ar putea avea şi ceva pozitiv. Aceasta este convingerea lui Philippe Delmas, autor al recentei şi strălucitei lucrări Despre viitorul război cu Germania. Pentru acest expert în geopolitică, criza guvernamentală a erei Gerhard Schröder dovedeşte, dincolo de dezacordurile într-o problemă sau alta între cancelar şi ministrul său de finanţe demisionar, că Germania începe să-şi pună adevăratele probleme cu privire la identitatea sa, la locul pe care o asemenea naţiune, puternică şi bogată, trebuie să-l aibă în centrul Europei şi în lume. Căci, insistă Philippe Delmas, «nu ne vom sustrage de la această cercetare pe care Germania o face asupra ei-însăşi”.

 

INEFABILUL LAFONTAINE

Anne Vidal

 

“Oskar” i-a lăsat baltă pe toţi: colegi din guvern, colaboratori din ministerul de finanţe, colegi din SPD. Fără nici o explicaţie, Direcţia Sarrebruck, unde s-a izolat, împreună cu soţia şi copilul, în casa cu pereţi de culoarea liliacului, refuzând să vorbească la telefon cu Gerhard Schröder. De acum înainte, scena politică din Germania va trebui să se lipsească de «Napoleon de la Sarre» - poreclă care vine deopotrivă de la originea sa fraceză, talia sa scundă şi ego-ul său. Ce l-a înfuriat atât de tare pe Oskar Lafontaine încât să trântească uşa după treizeci şi trei de ani de militantism ardent? «Deja în 1990 a lăsat totul şi s-a retras, supărat, la Sarre, după înfrângerea sa de către Helmut Kohn la alegerile federale», spune, cu amărăciune, unul dintre apropiaţii săi. Da, de atunci, “copilul” drag celor din Sarre, deputat în parlamentul regional de la 27 de ani, primar al Sarrebruck şase ani mai târziu, ministru-preşedinte al Sarre la 41 de ani, nu mai este acelaşi om. În aprilie 1990, o dezechilibrată psihic i-a înfipt cuţitul la baza gâtului, la câţiva milimetri de carotidă, în timpul unei întâlniri electorale. «A devenit mai puţin ambiţios şi mai puţin suficient», precizează un apropiat. De atunci, Lafontaine nu mai are încredere decât în familia sa. Nici măcar o întrevedere târzie la Bonn nu-l împiedică să facă două ore cu maşina pentru a dormi la Sarrebruck, alături de actuala sa soţie, economista Christa Müller şi de băiatul lor de 2 ani. «De la atentat, m-am întrebat mereu cum să împac responsabilităţile politice cu viaţa mea privată -, a declarat recent în faţa casei sale, decizându-se, în sfârşit, să vorbească. Astăzi, am ales viaţa de familie». Cert. Dar asta nu este totul. Lafontaine este un dogmatic şi un «psihorigid» - consideră Henrik Uterwedde, director adjunct al Institutului franco-german din Ludwigsburg. El nu a suportat să fie în umbra lui Schröder. Nici să nu reuşească să-şi impună teoriile sale economice». La cârma unui minister de finanţe reajustat pe măsura ambiţiilor sale, Fafontaine credea că va putea trece de la teorie la practică; indiferent dacă şi-ar fi făcut duşmani patronatul german şi Banca centrală europeană. El a eşuat. Şi a suportat consecinţele. În maniera sa: brutal.

